钦定古今图书集成/明伦汇编/氏族典/第189卷 > 萧嵩
## 钦定古今图书集成/明伦汇编/氏族典/第189卷 > 萧嵩

按《唐书萧瑀传》：“瑀从子钧，钧子瓘，瓘子嵩，貌伟秀，美
须髯。神龙元年，调洺州参军事，河北黜陟使姜师度
表为判官。开元初，擢中书舍人，历宋州刺史，迁尚书
左丞。十四年，以兵部尚书领朔方节度使，元宗赋诗
劳行。会吐蕃大将悉诺逻恭禄及烛龙莽布支陷瓜
州，河陇大震，帝择堪任边者，徙嵩河西节度使，判凉”
州事，封兰陵县子。遣副将杜宾客率彊弩四千与吐
蕃战，大溃，斩一将。露布至，帝大悦，授嵩同中书门下
三品。十七年，进兼中书令。自张说罢宰相，令缺四年，
嵩得之，然常遥领河西节度。在公慎密，人莫见其际。
子衡，尚新昌公主，嵩妻入谒，帝呼为亲家。俄封徐国
公。裴光廷卒，帝委嵩择相，嵩推韩休。及休同位，峭正
不相假，至校曲直帝前。嵩惭，乞骸骨，乃授尚书右丞
相，与休皆罢。久之，进太子太师，而幽州节度使张守
珪坐赂中人牛仙童得罪，李林甫素忌嵩，因言“嵩尝
以城南墅遗仙童，贬青州刺史。”寻复拜太子太师，固
请老，见许。年逾八十，天宝八载卒，赠开府仪同三司。